આમ બીજાપુર પરનો પહેલો હુમલો મુઘલો માટે "ઘેટી ચરવા ગઈ અને ઊન મૂકીને આવી" જેવી સ્થિતિ થઈ હતી. જયસિંહ પછીના મુઘલ સેનાપતિઓને પણ બીજાપુર જીતવા સફળતા મળી ન હતી. તે પછી આદિલ શાહે જિંદગીનાં અંતિમ વર્ષો ભોગવિલાસમાં ગાળ્યાં ૨૪ નવેમ્બર ૧૬૭૨ના રોજ આદિલ શાહનું અવસાન થયું અને તેનો પુત્ર સિકંદર શાહ સુલતાન બન્યો. તેનો સમય વાસ્તવમાં બીજાપુરમાં વજીરોનું શાસન હતું. કઠપૂતળી સમાન સુલતાનના સમયની રાજકીય અંધાધૂંધીનો લાભ લઈ મુઘલ સુબા દિલેર ખાને ૧૬૭૬માં બીજાપુર પર મુત્સદ્દીપૂર્વક લડત ચલાવી. એટલું સફળ થયા પછી ખેડૂતો અને સામન્ય રૈયત પર ભયંકર ત્રાસ વર્તાવી બીજાપુરને ત્રાહિમામ પોકારાવી દીધું. દિલેર ખાન પણ બીજાપુર વિજયમાં સફળ ન થતાં ૧ એપ્રિલ ૧૬૮૫ના રોજ શાહજાદા આઝમ ખાને બીજાપુરને ઘેરો ઘાલ્યો. ઘેરો એટલો તો ચુસ્ત હતો કે બીજાપુરી સૈન્ય અને તેનો સુલતાન મુઘલોના શરણે આવ્યો. બીજાપુરને મુઘલ સામ્રાજ્ય સાથે જોડી દેવામાં આવ્યું. સુલતાનને પહેલા મુઘલ ઉમરાવ તરીકે "ખાન"નો દરજ્જો આપવામાં આવ્યો અને પછી રાજકેદી તરીકે દૌલતાબાદના કિલ્લામાં અને પછી ઔરંગઝેબની છાવણીમાં લાવવામાં આવ્યો. જ્યાં ૩૨ વર્ષની ભરયુવાન વયે તે મૃત્યુ પામ્યો.